Solde ich iemer frowen leit
Solde ich iemer frowen leit·
alder arg gesprechen dc hat si verschuldet wol·
div dc hat von mir geseit·
dc ich singe owe von der ich iemer dienen sol·
si ist des liehten meien schin·
vnd min osterlicher tac· swenne ich si an sihe so lachet ir das herze min·

Min frowe ist so genedig wol·
dc si mich noh tůt von allen minen sorgen fri·
des bin ich fro reht als ich sol·
ich wene nieman lebe der in so ganzen froͤiden si·
wol ir húte vnd iemer me·
also sprich ich vnd wúnsche ir des dv́ mir hat benomen mit froͤiden gar min alt owe·

Swas ich singe ald swc ich sage·
sone wil si doch niht troͤsten mich vil senden man·
des mv̊s ich ringen mit der klage·
vnd mit der not die ich selbe mir geschaffet han·
so ist sis doch dú frowe min·
ich bins der ir dienen sol vnd wúnsche ir des dc iemer selig mv̊sse sin·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse